SELINA VOGT

Pochopme
depresiu

Pomoc pre rodinu
a priateľov

Elektronická kniha

Original title: Vogt, Depression verstehen

Copyright © 2020 Franckh-Kosmos Verlags-GmbH & Co. KG, Stuttgart, Germany

Translation © 2025 by Katarína Halčinová

Slovak edition © 2025 by IKAR, a.s.

ISBN 978-80-551-9953-5

Predslov

Depresia je viac ako len byť skľúčený alebo prežívať smútok. Ak človek ochorie na depresiu, má to ďalekosiahle následky. A to nielen pre samotného pacienta, ale aj pre rodinu, partnera a priateľov. Aj oni pociťujú neistotu, sú osobne i emocionálne preťažení.

Často sa objavujú nasledujúce otázky týkajúce sa ochorenia: „Čo je to vlastne depresia a ako sa dá liečiť? Čo sa deje s mojím príbuzným? Ako to vníma?“ Okrem toho sa vyskytujú otázky týkajúce sa kontaktu s chorým: „Ako sa mám správať? Ako môžem pomôcť? Čo mám povedať? Nerobím niečo nesprávne?“ Vynárajú sa aj existenčné otázky: „Čo bude ďalej? Čo spraví ochorenie a s ním spojené zmeny so mnou a s mojím životom? Ako sa tomu mám prispôsobiť?“

Touto knihou by som vám chcela pomôcť nadobudnúť jasnejšiu predstavu o depresii a poskytnúť účinné stratégie. Nebudem pritom opisovať len vedecky osvedčené terapeutické metódy a poznatky, ale uvediem aj alternatívne postupy a komplexné opatrenia. Na tieto alternatívne možnosti sa dá nazerať ako na podporné. Chcela by som vybudovať akýsi most a poskytnúť otvorený, široký pohľad na obe možnosti, aby človek získal ucelený prehľad. Zahŕňa telesnú, duchovnú, duševnú aj pocitovú rovinu ochorenia a poskytuje tak ďalšie pomocné prostriedky.

V prvej časti knihy by som vám rada z vedeckého hľadiska priblížila poznatky o depresii cez prizmu behaviorálneho terapeuta (terapeuta správania), odbor, ktorý som vyštudovala. V druhej časti sa dotknem perspektívy a možností rodinných príslušníkov, partnerov a priateľov. Zvolila som mužský rod, aby bol text čítavejší. Samozrejme, všade, kde je „on“ môže stáť aj „ona“.

Poďakovanie patrí vám ako zainteresovaným príbuzným pacienta – nie ste neviditeľnými alebo dokonca nepodstatnými sprievodcami. Ako terapeuti a lekári si veľmi vážime vašu angažovanosť, výdrž a podporu, pretože v celom procese hráte enormne dôležitú úlohu.

1. KAPITOLA

Opis depresie:

Prehľad

Čo je depresia?

Ako sa cíti depresívny človek?

Možno si túto otázku často kladiete. Pravdepodobne najmä vtedy, ak ste nikdy nezažili depresiu na vlastnej koži. S nasledujúcimi poznatkami budete lepšie chápať vášho príbuzného alebo priateľa a budete ho vedieť lepšie podporiť.

Komplexné ochorenie nazývané depresia nie je jednoduché pochopiť. Existujú rôzne pojmy, ktoré opisujú stav depresívneho človeka. Patria k nim depresívne odmietanie, pretrvávajúci smútok, pocit vnútorného vyprázdnenia, skľúčenosť, nedostatok impulzov, zvýšená únava, vnútorná ľahostajnosť, ako aj strata radosti a záujmu, čo sa môže rozšíriť na všetky aspekty života, napríklad na koníčky, priateľov, rodinu, partnerstvo, povolanie alebo sexuálny život. Nasledujúce symptómy sú typické:

* Motivácia na vykonávanie aktivít klesá, pri silnej depresii dokonca aj motivácia vykonávať jednoduché každodenné povinnosti, napríklad príprava jedla alebo telesná hygiena.

* Objavuje sa úbytok koncentrácie a pozornosti.

* Postihnutí majú často negatívny pohľad na seba aj na svet.

* V životných pocitoch dominujú pocity viny a bezvýznamnosti.

* Rovnako aj negatívne výhľady do budúcnosti spojené s beznádejnosťou a pesimizmom, často sprevádzané obavami a starosťou.

* Často sa objavuje sklon k zádumčivosti. Myšlienky sa v tomto prípade krútia stále dokola bez toho, aby sa našlo riešenie. Človek čoraz častejšie prehodnocuje minulosť, myšlienky jednoducho nedajú pokoj.

* Ako veľmi ťažké a mučivé sa prejavuje aj dospieť k rozhodnutiu.

* Časť symptómov predstavuje aj zaspávanie a neprerušovaný spánok, včasné ranné vstávanie, ale aj nadmerný spánok.

* Môže sa objaviť tiež nechutenstvo a úbytok hmotnosti, ako aj zmenšený záujem o sex. Typické symptómy sú aj stiahnutie sa zo spoločnosti a vnútorný alebo telesný nepokoj.

* U mnohých depresívnych ľudí sa pridružujú napríklad bolesti, nevoľnosť, závrat, pocit telesnej ťažoby a problémy s trávením.

Postihnutí často vnímajú najmä fyzické (somatické, telesné) symptómy. Sústreďujú sa na ne a opakovane vyhľadávajú lekárov. U iných pacientov s depresiou stoja v popredí zasa psychické symptómy, napríklad neustála zádumčivosť. Nie je teda vôbec jednoduché poskytnúť jednotný obraz choroby.

Všetky spomínané symptómy predstavujú zvyčajne bežnú ľudskú skúsenosť či každodenné prežívanie a mnohé z nich poznáme. Napríklad smútok po strate môže byť reakcia na prvý pohľad veľmi podobná depresii, no nedá sa s ňou porovnávať. Kedy teda hovoríme o depresii ako o chorobe? Psychoterapeuti môžu diagnostikovať depresiu až vtedy, keď niektoré symptómy pretrvávajú viac ako dva týždne a vzniká citeľné ovplyvnenie postihnutého v rôznych oblastiach života – vo fyzickej a psychickej pohode, pri pracovných výkonoch alebo v rodinných situáciách. Vzniká utrpenie – u chorého, ale aj v jeho okolí, u blízkych osôb, ako sú rodina a priatelia.

Diagnostika depresie

Podľa medzinárodnej klasifikácie chorôb (ICD-10, International Classification of Diseases) musia nasledujúce symptómy pretrvávať najmenej dva týždne, aby sa dala diagnostikovať depresia:

1. Základné symptómy (musia byť prítomné najmenej dva)

* stiesnená alebo smutná nálada, sčasti aj zvýšená podráždenosť

* strata záujmu alebo radosti

* znížený výkon alebo zvýšená únava

2. Sprievodné symptómy (aj tu musia byť prítomné aspoň dva)

* znížená koncentrácia a pozornosť

* znížený pocit vlastnej hodnoty a sebadôvery

* pocit viny a bezvýznamnosti

* negatívna a pesimistická perspektíva budúcnosti

* samovražedné myšlienky/následné sebapoškodzovanie alebo samovražedné konanie

* poruchy spánku

* znížená chuť do jedla

Podľa počtu a výraznosti symptómov rozlišujeme ľahkú, strednú a ťažkú depresiu

Koniec ukážky